Πρόταση ΚΑΝΟΝΙΣΜΟΥ (EΚ) ΤΟΥ ΣΥΜΒΟΥΛΙΟΥ για την τροποποίηση του κανονισμού (EΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός (ΕΟΚ) αριθ. 1911/91 του Συμβουλίου της 26ης Ιουνίου 1991 (1) ορίζει στο άρθρο 5 παράγραφος 1 ότι ο φόρος "Arbitrio στην παραγωγή και στις εισαγωγές (APIM)" δεν θα ισχύει πλέον στις Καναρίους Νήσους μετά την 31η Δεκεμβρίου του 2000. Κατά συνέπεια, και σύμφωνα με τις διατάξεις αυτού του κανονισμού και της απόφασης αριθ. 96/34/EΚ της Επιτροπής της 20ής Δεκεμβρίου 1995 (2), η ισπανική κυβέρνηση έλαβε τα απαραίτητα μέτρα για να μειώθει σταδιακά, κατά 20% ετησίως, αυτός ο φόρος από την 31η Δεκεμβρίου 1996 και να καταργηθεί οριστικά στις 31 Δεκεμβρίου του 2000. Ταυτόχρονα οι Κανάριοι Νήσοι είναι ενσωματωμένοι στο τελωνειακό έδαφος της Κοινότητας και οι τελωνειακοί δασμοί επιβάλλονται σταδιακά ώστε την 1η Ιανουαρίου του 2001 να επιβάλλονται καθ’ολοκληρία.

(1) Κανονισμός (ΕΟΚ) αριθ. 1911/91 του Συμβουλίου της 26ης Ιουνίου 1991, ΕΕ L 171, 29.6.1991, σ. 1.

(2) Απόφαση αριθ. 96/34/EΚ της Επιτροπής της 20ής Δεκεμβρίου 1995, ΕΕ L 10, 13.1.1996, σ. 38.

2. Οι οικονομικές συνέπειες, ειδικά όσον αφορά την απασχόληση, της κατάργησης του APIM ανάγκασε τις ισπανικές αρχές να υποβάλουν, το Δεκέμβριο του 1996 μια αίτηση παράτασης του APIM. Πράγματι, η έκθεση που συνέταξε η Επιτροπή το 1995, η οποία αφορούσε την επίπτωση της επιβολής του φόρου APIM στην οικονομία των Καναρίων Νήσων και τις συνέπειες της κατάργησης αυτού του φόρου, είχε ήδη καταλήξει στο συμπέρασμα ότι ορισμένοι οικονομικοί τομείς ενδέχεται να επηρεασθούν ιδιαιτέρως από αυτή την εξαφάνιση. Επεσήμαινε επίσης ότι η παραγωγή και η απασχόληση στον "υφαντουργικό" τομέα κινδυνεύουν να εξαφανισθούν (-100 %) ενώ και άλλοι τομείς κινδυνεύουν να υποστούν σημαντικές ζημιές. Οι ακόλουθοι τομείς εξάλλου ενδέχεται να υποστούν τις εξής απώλειες: "λοιπά κατεργασμένα προϊόντα" (-26,6 %), "ξυλεία" (-23,8 %), «μεταλλουργικές βιομηχανίες» (-19,2 %), "ορυχεία" (-16 %), όσον αφορά την παραγωγή και την απασχόληση.

3. Οι ισπανικές αρχές παρουσίασαν επίσης μια έκθεση σχετικά με την οικονομική εξέλιξη της βιομηχανίας των Κανάριων Νήσων μετά την εξαφάνιση του φόρου APIM βάσει αριθμητικών στοιχείων που ήταν πιο πρόσφατα από αυτά που χρησιμοποιήθηκαν για τη σύνταξη της έκθεσης της Επιτροπής.

4. Τα στοιχεία που διέθεσε η ισπανική κυβέρνηση επιβεβαιώνουν γενικά τα συμπεράσματα της έκθεσης της Επιτροπής. Εντούτοις, η Επιτροπή φάνηκε αισιόδοξη όσον αφορά τις συνέπειες της εξαφάνισης του ΑΡΙΜ στους τέσσερις αυτούς τομείς. Για το λόγο αυτό, εκτός από τους τομείς που αποτελούν αντικείμενο της έκθεσης της Επιτροπής, οι ισπανικές αρχές επιθυμούν επίσης να ανασταλεί η κατάργηση του ΑΡΙΜ όσον αφορά και άλλους τομείς (χημικά προϊόντα, χαρτί, μη αλκοολούχα ποτά, οικοδομικά υλικά, διάφορα είδη διατροφής και είδη καπνού).

5. Η Επιτροπή εξέτασε μαζί με τις ισπανικές αρχές όλους αυτούς τους τομείς και κατέληξε στο συμπέρασμα ότι ορισμένοι από αυτούς θα μπορούσαν να απειληθούν εν μέρει από την κατάργηση του ΑΡΙΜ. Πρόκειται για τους ακόλουθους τομείς:

- τα χημικά προϊόντα στα οποία σύμφωνα με τις νέες κατατάξεις που χρησιμοποιεί η Ισπανία περιλαμβάνουν και ορισμένα προϊόντα τα οποία υπάγονταν στον τομέα των "ορυχείων" στην έκθεση της Επιτροπής*

- το χαρτί*

- τα διάφορα είδη διατροφής*

- τα προϊόντα καπνού.

6. Η Επιτροπή προέβη σε αυτή την εξέταση προκειμένου να εντοπίσει στους διάφορους αυτούς τομείς τα προϊόντα τα οποία θα μπορούσαν πράγματι να επηρεασθούν από την εξαφάνιση του APIM. Τα προϊόντα αυτά εμφανίζονται στο παράρτημα της παρούσας πρότασης και μάλιστα με τη σειρά με την οποία έχουν καταταγεί στο κοινό δασμολόγιο.

- Ο τομέας των "προϊόντων καπνού" (ο οποίος περιορίζεται μόνο στα πούρα, δασμολογική κλάση: 2402 10 00, και στα τσιγάρα, δασμολογική κλάση: 2402 20) είναι ο βασικός τομέας εξαγωγής βιομηχανικών προϊόντων της περιοχής και αποτελεί πηγή εσωτερικής χρηματοδότησης. Ολόκληρη η παραγωγή προϊόντων καπνού των νήσων υφίσταται επεξεργασία επιτόπου. Θα πρέπει να επισημανθεί ότι η ανάλυση που περιλαμβάνεται στην έκθεση της Επιτροπής δεν είναι αρκετά λεπτομερής ώστε να φανεί ποια, είναι ακριβώς η κατάσταση του τομέα των καπνών, γεγονός που την οδήγησε να υποεκτιμήσει τις συνέπειες της κατάργησης του ΑΡΙΜ. Επίσης, από τις έξι πιο σημαντικές επιχειρήσεις (που απασχολούν άνω των 100 ατόμων η καθεμία) που υπήρχαν το 1980 μια πρόκειται να εξαφανισθεί κατά το τρέχον έτος. Ένα μέρος της παραγωγής των δύο προαναφερθέντων προϊόντων, των πούρων ιδιαίτερα, προέρχεται από παραδοσιακές οικογενειακές επιχειρήσεις και κατά μεγάλο μέρος κατόπιν παραγγελιών μεγάλων οίκων. Οι επιχειρήσεις αυτές κινδυνεύουν να υποστούν σε πρώτη φάση τις αρνητικές συνέπειες της κατάργησης του ΑΡΙΜ και της αύξησης των εισαγωγών που αυτή συνεπάγεται.

- Οι ισπανικές αρχές εκτιμούν ότι κατά το διάστημα 1996-1997 η παραγωγή μειώθηκε κατά 25% και οι εισαγωγές κατά 30%.

- Ο τομέας αυτός απασχολεί 2.664 άτομα. Η κατάργηση του φόρου θα μπορούσε να προκαλέσει μείωση της απασχόλησης κατά 10% περίπου. Θα πρέπει να επισημανθεί ότι ο τομέας του χαρτιού (βλέπε παραπάνω) καθώς και ο τομέας της μεταφοράς με πλοίο ανάμεσα στα νησιά εξαρτώνται σε σημαντικό βαθμό από τον τομέα των καπνών εξ αιτίας του μεγέθους της δραστηριότητας που προκαλεί.

- Ο τομέας "χαρτί" (παραδείγματος χάριν, χαρτί και κυματοειδές χαρτόνι: δασμολογική κλάση 4808: κουτιά και σάκοι: 4819, ετικέτες: 4821) είναι κατακερματισμένος. Υπάρχουν πολλές μικρές επιχειρήσεις σε κάθε νησί προκειμένου να εκτελούν τις παραγγελίες των επιχειρήσεων οι οποίες έχουν ανάγκη κάποιου προμηθευτή κοντά στον τόπο όπου είναι εγκατεστημένες. Η εξαφάνιση αυτής της τοπικής παραγωγής θα είχε επιπτώσεις στις επιχειρήσεις που βρίσκονται σε μεταγενέστερο στάδιο, οι οποίες θα είναι αναγκασμένες να δημιουργήσουν αποθέματα για να εξασφαλίσουν τη συνέχιση της παραγωγής τους. Oι επιχειρήσεις του τομέα "χαρτί" βρίσκονται στα όρια της βιωσιμότητάς τους. Είναι πολύ ευαίσθητες στον εξωτερικό ανταγωνισμό. Οι ισπανικές αρχές εκτιμούν ότι η παραγωγή θα μειωθεί σε περίπτωση εξαφάνισης του ΑΡΙΜ κατά 22,35 % και θα χαθούν 119 θέσεις εργασίας στον τομέα αυτό που απασχολεί προς το παρόν 536 άτομα.

- Ο τομέας "χημικά προϊόντα" καλύπτει π.χ. τα ακόλουθα προϊόντα: άζωτο και οξυγόνο, δασμολογικές κλάσεις: 2804 30 και 40, χρώματα: 3208 και σαπούνι: 3401. Σύμφωνα με τις ισπανικές αρχές ο τομέας των χημικών προϊόντων θα χάσει, λόγω εξαφάνισης του APIM, 163 θέσεις εργασίας (επί συνόλου 1 704) και η παραγωγή θα μειωθεί κατά 9,57%. Ο τομέας αυτός αποτελείται από επιχειρήσεις οι οποίες παράγουν πολύ περιορισμένα φάσματα προϊόντων και η παραγωγή τους είναι πολύ διαφοροποιημένη προκειμένου να πετύχουν ανταγωνιστικές οικονομίες κλίμακας.

- Ο τομέας "διάφορα είδη διατροφής" ο οποίος περιορίζεται σε προϊόντα του πλέον ευάλωτου τομέα, όπως είναι τα γιαούρτια της δασμολογική κλάσης: 0403 10, τα αυγά: 0407 00 90, τα υποκατάστατα του καφέ: 0901 90 90, τις καραμέλες: 1704 90 71, τα ζυμαρικά: 1902, τα παγωτά: 2105, περιλαμβάνουν πολλές μικρές επιχειρήσεις οι οποίες όμως απασχολούν πολλά άτομα. Aσχολούνται συγκεκριμένα με την μεταποίηση τοπικών αγροτικών προϊόντων. Οι ισπανικές αρχές εκτιμούν ότι η εξαφάνιση του ΑΡΙΜ θα προκαλέσει μείωση της παραγωγής κατά 8% και την απώλεια 939 θέσεων απασχόλησης (επί συνόλου 11.199). Εξάλλου οι τομείς που βρίσκονται σε προγενέστερο στάδιο, οι οποίοι εξαρτώνται από τις μεταποιήσεις αυτού του τομέα κινδυνεύουν επίσης και ενδέχεται να χάσουν ένα εξίσου σημαντικό αριθμό θέσεων απασχόλησης.

7. Η Επιτροπή αναγνωρίζει, με βάσει τα προαναφερθέντα στοιχεία, ότι η κατάργηση του APIM, όπως προβλέπεται από τον κανονισμό αριθ. 1911/91, θα μπορούσε να έχει αρνητικές επιπτώσεις στην οικονομία των Καναρίων Νήσων, σε αντίθεση προς τους στόχους αυτού του κειμένου το οποίο αποσκοπεί στην σταδιακή ενσωμάτωση αυτών των νήσων στην Κοινότητα και την εξάλειψη των αρνητικών οικονομικών συνεπειών που οφείλονται στην κατάστασή τους. Δεν πρέπει όμως να μας διαφεύγει ότι ο προαναφερόμενος κανονισμός προβλέπει την κατάργηση του ΑΡΙΜ. Οποιαδήποτε εξαίρεση από τις αρχές του προαναφερόμενου κανονισμού θα πρέπει να εντάσσεται στην προσπάθεια ενσωμάτωσης των Καναρίων Νήσων και θα πρέπει να έχει ως στόχο να μετριάσει τις επιπτώσεις των οικονομικών προσαρμογών που πρέπει να γίνουν, χωρίς όμως να θέτουν σε κίνδυνο τον τελικό στόχο, δηλαδή την ολική κατάργηση του APIM και την εφαρμογή του κοινού δασμολογίου.

8. Υπό αυτό το πνεύμα, η παρούσα πρόταση, η οποία περιορίζεται στο να αναστείλει για ένα πολύ περιορισμένο αριθμό ευαίσθητων προϊόντων την σταδιακή κατάργηση του ΑΡΙΜ μέχρι τις 30 Ιουνίου του 2000, αποτελεί ένα πρώτο βήμα για την επίλυση των προβλημάτων που αντιμετωπίζουν οι επιχειρήσεις των Καναρίων Νήσων. Εντούτοις, επειδή ο ΑΡΙΜ πρέπει να εξαφανισθεί στις 31 Δεκεμβρίου του 2000, η Επιτροπή θα πρέπει να εξετάσει πριν από αυτή την ημερομηνία την επίπτωση της σταδιακής κατάργησης του φόρου αυτού στους ενδιαφερόμενους τομείς και ειδικότερα στα προϊόντα τα οποία αφορά το παρόν μέτρο. Με βάση τα αποτελέσματα αυτής της μελέτης, η οποία, θα γίνει σε συνεργασία με τις ισπανικές αρχές, θα υποβάλει ενδεχομένως στο Συμβούλιο μια πρόταση με στόχο τη διατήρηση ειδικών μέτρων υπέρ των εν λόγω τομέων, κατά τρόπο ώστε να παραμείνει ο στόχος της κατάργησης του φόρου χωρίς να τεθεί σε κίνδυνο η ύπαρξη ορισμένων τοπικών παραγωγικών δραστηριοτήτων που είναι ιδιαίτερα εύθραυστες.

9. Εξάλλου, η Επιτροπή επιθυμεί να επισημάνει ότι ένα τέτοιο μέτρο θα έχει πολύ περιορισμένες συνέπειες όσον αφορά την στρέβλωση του ανταγωνισμού, επειδή θα αφορά μόνο το 10% (αξία) των συνολικών εισαγωγών των Καναρίων Νήσων και θα περιορίζεται στα προϊόντα για τα οποία είναι επιθυμητή η διατήρηση της τοπικής παραγωγής.

Πρόταση ΚΑΝΟΝΙΣΜΟΥ (EΚ) ΤΟΥ ΣΥΜΒΟΥΛΙΟΥ για την τροποποίηση του κανονισμού (EΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη Συνθήκη ίδρυσης της Ευρωπαϊκής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 25, παράγραφος 4, πρώτο εδάφιο,

την πρόταση της Επιτροπής (3),

(3) EE

τη γνώμη του Ευρωπαϊκού Κοινοβουλίου (4),

(4) EE

την γνώμη της Οικονομικής και Κοινωνικής Επιτροπής (5),

(5) EE

Εκτιμώντας:

(1) ότι, δυνάμει του άρθρου 25 της πράξης προσχώρησης της Ισπανίας και της Πορτογαλίας, οι συνθήκες καθώς και οι πράξεις των οργάνων των Ευρωπαϊκών Κοινοτήτων εφαρμόζονται στις Καναρίους Νήσους με την επιφύλαξη των παρεκκλίσεων που προβλέπονται στο άρθρο αυτό καθώς και στο πρωτόκολλο αριθ. 2, που αποτελεί παράρτημα της εν λόγω πράξης,

(2) ότι εξ αιτίας της γεωγραφικής της θέσης η περιοχή των Καναρίων Νήσων αντιμετωπίζει ιδιαίτερα προβλήματα λόγω του απομακρυσμένου και νησιωτικού του χαρακτήρα καθώς και του ηφαιστειογενούς τους εδάφους, που δεν ευνοούν την ανάπτυξη αγροτικών και βιομηχανικών δραστηριοτήτων και λόγω της έλλειψης φυσικών πόρων* ότι το Συμβούλιο έλαβε μια σειρά μέτρων με στόχο την ενίσχυση της ενσωμάτωσης των Καναρίων Νήσων στην Κοινότητα και ειδικά στην τελωνειακή ένωση*

(3) ότι υπό αυτές τις συνθήκες η ιστορική έμμεση φορολογία που έχει ως στόχο να αντισταθμίσει τα μειονεκτήματα που προκύπτουν από το νησιωτικό και απομακρυσμένο χαρακτήρα των Καναρίων Νήσων θα έπρεπε να εκσυγχρονιστεί και να καταστεί πιο προοδευτική σύμφωνα με την κοινοτική νομοθεσία* ότι για το λόγο αυτό, μεταξύ άλλων μέτρων, ο κανονισμός (EOΚ) αριθ. 1911/91 του Συμβουλίου (6), όπως τροποποιήθηκε από τον κανονισμό (ΕΟΚ) αριθ. 284/92 (7), επιτρέπει την επιβολή μέχρι τις 31 Δεκεμβρίου 2000 του νέου φόρου "arbitrio στην παραγωγή και στις εισαγωγές (APIM)"*

(6) ΕΕ L 171, 29.6.1991, σ. 1.

(7) ΕΕ L 31, 7.2.1992, σ. 6.

(4) ότι αυτός ο προσωρινός φόρος θα πρέπει να επιτρέπει την προσαρμογή της τοπικής παραγωγής στις απαιτήσεις της ενιαίας αγοράς μέσω ενός καθεστώτος απαλλαγών* ότι προς το σκοπό αυτό ορισμένες απαλλαγές, ολικές ή μερικές σύμφωνα με τις οικονομικές ανάγκες, επιτρέπονται υπέρ της τοπικής παραγωγής υπό τον όρο ότι αυτές οι απαλλαγές συμβάλλουν στην προώθηση των δραστηριοτήτων στις Καναρίους Νήσους χωρίς να αλλοιώνουν τους όρους των συναλλαγών σε βαθμό που να βλάπτεται το κοινό συμφέρον,

(5) ότι κατ’εφαρμογή του άρθρου 5, παράγραφος 6, του κανονισμού (EOΚ) αριθ. 1911/91 η Επιτροπή εξέτασε τις επιπτώσεις των ληφθέντων μέτρων στο πλαίσιο του φόρου APIM στην οικονομία των Καναρίων Νήσων και τις προοπτικές ενσωμάτωσής τους στο κοινοτικό τελωνειακό έδαφος* ότι η εξέταση αυτή κατέληξε στο συμπέρασμα ότι η κατάργηση του φόρου ΑPIM έχει γενικά θετική επίπτωση στις τιμές και αρνητική στην παραγωγή και στην απασχόληση*

(6) ότι η αρνητική επίπτωση στην παραγωγή και στην απασχόληση εντούτοις παρουσιάζει μεγάλες διακυμάνσεις ανάλογα με τον τομέα δραστηριότητας* ότι ακόμα και αν η διανυθείσα περίοδος επέτρεψε την προσαρμογή του μεγαλύτερου μέρους των τομέων, δεν συνέβη το ίδιο για ορισμένα προϊόντα των ευαίσθητων τομέων. Προς το σκοπό αυτό η Επιτροπή μελέτησε, μετά από αίτημα των ισπανικών αρχών, τους πλέον εύθραυστους τομείς εξετάζοντας ξεχωριστά καθένα από τα ευαίσθητα προϊόντα, και κατέληξε στο συμπέρασμα ότι το γεγονός ότι τα προϊόντα αυτά είναι εύθραυστα θα μπορούσε να προκαλέσει ακόμη και την εξαφάνιση του οικείου τομέα*

(7) ότι ως εκ τούτου κρίθηκε αναγκαίο, μετά από διαβουλεύσεις με τις ισπανικές αρχές, να ανασταλεί η σταδιακή κατάργηση του φόρου μέχρι τις 30 Ιουνίου του 2000 για ορισμένα ευαίσθητα προϊόντα προκειμένου να διευκολυνθεί η προσαρμογή αυτών των προϊόντων στην αγορά πριν από την εξαφάνιση του φόρου* ότι αυτή η αναστολή δεν θέτει σε κίνδυνο τους στόχους της καθιέρωσης του κοινού δασμολογίου και της κατάργησης του APIM, αλλά αποσκοπεί μόνο στο να μετριάσει τις συνέπειες των οικονομικών προσαρμογών οι οποίες είναι απαραίτητο να γίνουν πριν την ολική κατάργηση του φόρου*

(8) ότι, κατά συνέπεια, ενδείκνυται να τροποποιηθεί αναλόγως ο κανονισμός (ΕΟΚ) αριθ. 1911/91*

(9) ότι, τέλος, ο APIM πρέπει να εξαφανισθεί στις 31 Δεκεμβρίου του 2000* ότι παρόλα αυτά πριν από αυτή την ημερομηνία η Επιτροπή θα εξετάσει μαζί με τις ισπανικές αρχές την επίπτωση της αναστολής της σταδιακής κατάργησης του εν λόγω φόρου στους σχετικούς οικονομικούς τομείς, και ειδικότερα στα προϊόντα που αποτελούν αντικείμενο του παρόντος κανονισμού* ότι η Επιτροπή θα υποβάλει ενδεχομένως στο Συμβούλιο με βάση τα αποτελέσματα αυτής της εξέτασης μια πρόταση σχετικά με τα μέτρα που θα πρέπει να ληφθούν βάσει της συνθήκης ώστε να μην κινδυνεύσει η ύπαρξη ορισμένων ιδιαίτερα εύθραυστων τοπικών παραγωγικών δραστηριοτήτων διασφαλίζοντας παράλληλα την εμπρόθεσμη κατάργηση του ισχύοντος φόρου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 1911/91 τροποποιείται ως εξής:

1. Στο άρθρο 5, παράγραφος 2, προστίθεται το ακόλουθο εδάφιο:

"Κατά παρέκκλιση των διατάξεων του πρώτου εδαφίου, η μείωση των συντελεστών αναστέλλεται από την 1η Ιανουαρίου 1999 μέχρι τις 30 Ιουνίου του 2000 για τα προϊόντα των τομέων οι οποίοι περιλαμβάνονται στο παράρτημα".

2. Προστίθεται παράρτημα το περιεχόμενο του οποίου εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

"ΠΑΡΑΡΤΗΜΑ

Κατάλογος ευαίσθητων προϊόντων σύμφωνα με την κατάταξη της ονοματολογίας του κοινού δασμολογίου (ΚΔ)

Διάφορα είδη διατροφής: 0403 10, 0407 00 90, 0701 90, 0702, 0703, 0803, 0901 21, 0901 90 90, 1101, 1601, 1602, 1704 90 71, 1806 (εκτός 1806 20 95), 1901 90 99, 1902, 1904 10 10, 1905 10 00, 1905 20, 1905 30, 1905 40, 1905 90, 2002 10 90, 2002 90 91, 2007 91 10, 2007 99 39, 2008 99 61, 2008 99 68, 2101, 2103, 2105, 2106 90 98, 2309.

Καπνά: 2402 10 00, 2402 20.

Χημικά προϊόντα: 2804 30 00, 2804 40 00, 2851 00 30, 3208, 3209, 3213, 3401, 3402 (εκτός 3402 11 00, 3402 12 00 και 3402 13 00), 3809 91 00.

Χαρτί: 4808, 4818 10, 4818 20, 4818 30, 4818 40, 4819, 4821, 4823 59 10, 4909, 4910, 4911, 5601 22 10, 5601 22 99.

Υφάσματα: 6112 31, 6112 41, 6213, 6302, 6303.

Μεταλλουργικές βιομηχανίες Ι: 7308, 7309 00 (εκτός 7309 00 90), 7317, 7325, 7604, 7608, 7610, 9406 00 31.

Λοιπά κατεργασμένα προϊόντα: 3923 10 00, 3923 21 00, 3923 30 10, 3924 10 00, 4012 10, 4418, 4601, 4602, 6802, 7010, 8544 59 10, 9401, 9403, 9404."

ΔΗΜΟΣΙΟΝΟΜΙΚΟ ΔΕΛΤΙΟ

Η παρούσα απόφαση δεν έχει καμιά συνέπεια για τους ίδιους πόρους της Κοινότητας.